Bjarne Laustsen (S), 2011-05-12:
Nu skal jeg ikke blande mig i, hvem der er leder af Det Konservative Folkeparti, men det er da lige før, man kunne ønske sig den tidligere formand tilbage, for som justitsminister havde fru Lene Espersen jo meget, meget klare synspunkter, i hvert fald når hun var hjemme i Nordjylland og fik spørgsmålet: Hvor skal søerne slagtes?
Så skulle de slagtes på det nærmeste slagteri.
Det kunne man jo godt ønske sig at den nuværende justitsminister – og måske også borgerlige ordførere – havde et lige så klart bud på.
Nu vil vi høre senere, om den nye konservative ordfører på området synes, at det også er værd at have nogle holdninger omkring den ting.
Der er nogle, der lægger rigtig, rigtig meget vægt på økonomien i det her.
Jeg lægger meget vægt på dyrevelfærden og især, hvor vi kan gøre noget med hensyn til transportegnethed.
Jeg ser ingen grund til, at søer, der har haft et hårdt produktionsliv i Danmark og produceret masser af smågrise, skal ud på en lang rejse for at blive slagtet i udlandet, når vi nu har muligheden for selv at slagte i Danmark.
Det at fragte levende dyr rundt er jo også i sig selv en omkostning med en CO2-belastning og alt muligt andet, så derfor har vi klare holdninger til det.
Men uanset den der diskussion omkring økonomi lægger vi meget, meget mere vægt på dyrevelfærden, og at de ting skal være i orden.
Når nu vi er enige om, at vi skal have et regelsæt, ifølge hvilket dyrene skal have det godt, når man kører rundt med dem, så kigger vi på, om vi kan forbedre forholdene, og det er jo sådan set det, som det her handler om.
Så plejer vi også være enige om, at når vi har et regelsæt, skal vi også kontrollere det.
Så skal vi også kigge på, om det rent faktisk foregår, sådan som vi gerne vil have det.
Og de svinetransporter, hvor vi desværre har set, at en landmand har passet ganske udmærket på sine dyr og opfostret dem, indtil de nu skulle sælges som torvegrise eller som søer, der skulle slagtes, og man så ikke er i stand til at klare den sidste rejse på fornuftig vis, synes jeg er en skandale.
Vi har set overlæssede transporter, hvor der ikke er ventilation, hvor der ikke er vand.
Det er ganske urimelige forhold, og det synes jeg man bør tage afstand fra, uanset om det er, fordi forholdene ikke er i orden, eller man synes, at de skal køres så langt som muligt.
Det er ganske uacceptabelt af hensyn til dyrevelfærden.
Så vil jeg gerne prøve at tage fat i det forhold, at vi jo kommer til at diskutere det der med den ene procent.
En anden del er i forhold til de der habilitetsproblemer, der kan være i den her sag.
Jeg er ikke sikker på, at justitsministeren helt er opdateret på, hvad de rent faktisk er i forhold til den ny praksis, og hvis ikke ministeren eller andre ordførere kan komme nærmere ind på det i dag, må vi jo stille spørgsmålet under udvalgsarbejdet: Er der habilitetsproblemer i, at der står, at et certifikat skal være underskrevet af en embedsdyrlæge?
For mig er der klart habilitetsproblemer i den sag.
Så jeg vil blive meget glad, hvis der er nogle borgerlige ordførere, der har været med til at lave det her, som kan sige, at det synes de er godt, at det er der ingen problemer i.
Jeg synes, at alene det at der står, at det er en embedsdyrlæge, der skal skrive under, og det så er en privatpraktiserende dyrlæge, der gør det, må det da give anledning til rynkede pander og løftede øjenbryn.
Vi synes selvfølgelig selv, når vi er med til at fremsætte det her forslag, at det er godt, at det er fornuftigt.
Det er jo også en kendt sag, at regeringen skynder sig enormt langsomt med de her ting.
Jeg husker også de indledende drøftelser omkring veterinærforliget.
Der er noget med gult kort-ordning, men så vidt jeg kender til det, er der stort set ikke gennemført noget på det her område.
Så det kan jo være rent retorisk, at man har været ude at sige: Jamen det ligger os meget på sinde med dyrevelfærd osv., men ikke engang de forbedringer, som man har sagt man vil lave, og som ordføreren ikke engang kender til, er blevet gennemført.
Og det er da ikke noget at være stolt over, tværtimod skulle man have røde ører over det.
Det har vi set også i forhold til næste lovforslag.
Der var man ude med skrappe meldinger i 2009, men der mangler også rigtig, rigtig meget på det område.
Vi er selvfølgelig enige i, at der skal ske noget på det her område, og hvis ikke vi kan opnå det i dag, må vi jo håbe, at vælgerne synes, de er enige med os i, at der skal ske noget på området.